Suvestinė redakcija nuo 2009-01-16 iki 2010-02-02

Įsakymas paskelbtas: Žin. 2005, Nr. 152-5631, i. k. 1052055ISAK000VA-90

VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKAS

Į S A K Y M A S

DĖL APSKAIČIUOTŲ IR IŠMOKĖTŲ IŠMOKŲ, IŠSKAIČIUOTO IR Į BIUDŽETĄ SUMOKĖTO PAJAMŲ MOKESČIO PAŽYMOS PILDYMO IR IŠDAVIMO TAISYKLIŲ PATVIRTINIMO

2005 m. gruodžio 21 d. Nr. VA-90

Vilnius

Vadovaudamasis Lietuvos Respublikos mokesčių administravimo įstatymu (Žin., 2004, Nr. 63-2243) ir Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 (Žin., 1997, Nr. 87-2212; 2004, Nr. 82-2966), 18.11 punktu:

1. Tvirtinu pridedamas Apskaičiuotų ir išmokėtų išmokų, išskaičiuoto ir į biudžetą sumokėto pajamų mokesčio pažymos (toliau – Pažyma) pildymo ir išdavimo taisykles (toliau – Taisyklės).

2. Nustatau, kad Taisyklės taikomos nuo 2006 m. sausio 1 d., išduodant Pažymas nuolatiniams ir nenuolatiniams Lietuvos gyventojams.

3. Pripažįstu nuo 2006 m. sausio 1 d. netekusiais galios:

3.1. Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymą Nr. V-104 „Dėl apskaičiuotų ir išmokėtų išmokų, pagal mokesčio mokėjimo tvarką priskiriamų gyventojo A klasės pajamoms, taikyto neapmokestinamojo pajamų dydžio bei išskaičiuoto ir sumokėto pajamų mokesčio pažymos FR0466 formos pildymo ir išdavimo taisyklių patvirtinimo“ (Žin., 2003, Nr. 37-1642);

3.2. Valstybinės mokesčių inspekcijos prie Lietuvos Respublikos finansų ministerijos viršininko 2003 m. lapkričio 18 d. įsakymą Nr. V-299 „Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. 104 „Dėl apskaičiuotų ir išmokėtų išmokų, pagal mokesčio mokėjimo tvarką priskiriamų gyventojo A klasės pajamoms, taikyto neapmokestinamojo pajamų dydžio bei išskaičiuoto ir sumokėto pajamų mokesčio pažymos FR0466 formos pildymo ir išdavimo taisyklių patvirtinimo“ papildymo“ (Žin., 2003, Nr. 111-4978);

3.3. Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 31 d. įsakymą Nr. VA-215 „Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. 104 „Dėl apskaičiuotų ir išmokėtų išmokų, pagal mokesčio mokėjimo tvarką priskiriamų gyventojo A klasės pajamoms, taikyto neapmokestinamojo pajamų dydžio bei išskaičiuoto ir sumokėto pajamų mokesčio pažymos FR0466 formos pildymo ir išdavimo taisyklių patvirtinimo“ pakeitimo ir papildymo“ (Žin., 2005, Nr. 7-227).

VIRŠININKAS	MODESTAS KASELIAUSKAS

PATVIRTINTA

Valstybinės mokesčių inspekcijos prie

Lietuvos Respublikos finansų ministerijos

viršininko 2005 m. gruodžio 21 d. įsakymu

Nr. VA-90

APSKAIČIUOTŲ IR IŠMOKĖTŲ IŠMOKŲ, IŠSKAIČIUOTO IR Į BIUDŽETĄ SUMOKĖTO PAJAMŲ MOKESČIO PAŽYMOS PILDYMO IR IŠDAVIMO TAISYKLĖS

I. BENDROSIOS NUOSTATOS

1. Apskaičiuotų ir išmokėtų išmokų (toliau – Išmokos), išskaičiuoto ir į biudžetą sumokėto pajamų mokesčio pažymos (toliau – Pažyma) pildymo ir išdavimo taisyklės (toliau – Taisyklės) nustato Pažymos pildymo ir išdavimo tvarką.

2. Taisyklės parengtos vadovaujantis Lietuvos Respublikos gyventojų pajamų mokesčio įstatymo (Žin., 2002, Nr. 73-3085, toliau – Įstatymas) 33 straipsnio 1 ir 3 dalių nuostatomis.

3. Taisyklėse vartojamos sąvokos atitinka Įstatyme ir kituose teisės aktuose vartojamas sąvokas.

4. Pažymą (pavyzdinė forma pateikta Taisyklių 1 priede) pildo ir gyventojams išduoda Išmokas išmokėjęs Lietuvos vienetas, nuolatinis Lietuvos gyventojas, užsienio vienetas, vykdantis veiklą per nuolatinę buveinę Lietuvoje, nenuolatinis Lietuvos gyventojas, vykdantis individualią veiklą per nuolatinę bazę Lietuvoje (toliau – mokestį išskaičiuojantis asmuo).

5. Mokestį išskaičiuojantis asmuo gyventojams apie jiems išmokėtas Išmokas išduoda pavyzdinės formos Pažymą arba gali išduoti laisvos formos pažymą, kurioje turi būti nurodyti visi Pažymos rekvizitai.

6. Mokestį išskaičiuojantis asmuo Pažymoje įrašo duomenis apie Išmokas, pagal mokesčio mokėjimo tvarką priskiriamas gyventojo A klasės pajamoms, taip pat gyventojo prašymu gali įrašyti ir duomenis apie Išmokas, pagal mokesčio mokėjimo tvarką priskiriamas gyventojo B klasės pajamoms.

7. Pažymoje įrašomos išmokėtų Išmokų sumos, neapmokestinamojo pajamų dydžio (NPD) ir papildomo neapmokestinamojo pajamų dydžio (PNPD) sumos turi būti įrašomos litais ir centais.

8. Pažymoje įrašomos išskaičiuoto pajamų mokesčio, sumokėto į biudžetą pajamų mokesčio ir mokestį išskaičiuojančio asmens savo lėšomis už gyventoją sumokėtos pajamų mokesčio sumos turi būti įrašomos litais: 49 centai ir mažiau – atmetami, 50 centų ir daugiau – laikomi litu.

II. PAŽYMOS PILDYMAS

9. Pažymoje įrašoma:

9.1. mokestį išskaičiuojančio asmens pavadinimas arba vardas pavardė. Vardas ir pavardė įrašomi tada, kai mokestį išskaičiuojantis asmuo yra nuolatinis Lietuvos gyventojas, arba nenuolatinis Lietuvos gyventojas, vykdantis individualią veiklą per nuolatinę bazę Lietuvoje;

9.2. mokestį išskaičiuojančio asmens buveinės (jei mokestį išskaičiuojantis asmuo yra Lietuvos vienetas arba užsienio vieneto nuolatinė buveinė Lietuvoje) arba nuolatinės gyvenamosios vietos (jei mokestį išskaičiuojantis asmuo yra nuolatinis Lietuvos gyventojas), arba gyvenamosios vietos (jei mokestį išskaičiuojantis asmuo yra nenuolatinis Lietuvos gyventojas, vykdantis individualią veiklą per nuolatinę bazę Lietuvoje), arba nuolatinės bazės įregistravimo vietos (jei mokestį išskaičiuojantis asmuo yra nenuolatinis Lietuvos gyventojas, vykdantis individualią veiklą per nuolatinę bazę Lietuvoje, kuris gyvenamosios vietos Lietuvoje neturi) adresas;

9.3. mokestį išskaičiuojančio asmens telefono numeris;

9.4. mokestį išskaičiuojančio asmens elektroninio pašto adresas;

9.5. mokestį išskaičiuojančio asmens identifikacinis numeris (kodas):

9.5.1. kai Išmokas gyventojams išmoka Lietuvos vienetas ar užsienio vienetas per nuolatinę buveinę Lietuvoje, turi būti įrašomas tokio vieneto ar nuolatinės buveinės mokesčių mokėtojo identifikacinis numeris;

9.5.2. kai Išmokas gyventojams išmoka nuolatinis Lietuvos gyventojas, turi būti įrašomas jo mokesčių mokėtojo identifikacinis numeris (asmens kodas);

9.5.3. kai Išmokas gyventojams išmoka nenuolatinis Lietuvos gyventojas, vykdantis individualią veiklą per nuolatinę bazę Lietuvoje, turi būti įrašomas tokiam gyventojui suteiktas (t. y. suteiktas apskrities valstybinės mokesčių inspekcijos teritoriniame skyriuje (toliau – AVMI) registruojant individualią veiklą per nuolatinę bazę Lietuvoje) mokesčių mokėtojo identifikacinis numeris.

9.6. pildymo data (metai, mėnuo, diena);

9.7. registracijos numeris pagal mokestį išskaičiuojančio asmens nusistatytą dokumentų registravimo tvarką. Šią tvarką mokestį išskaičiuojantis asmuo nusistato remdamasis Lietuvos archyvų departamento prie Lietuvos Respublikos Vyriausybės generalinio direktoriaus 2001 m. gruodžio 28 d. įsakymu Nr. 88 patvirtintomis Raštvedybos taisyklėmis (Žin., 2002, Nr. 5-211);

9.8. gyventojo vardas, pavardė. Kai gyventojas turi kelis vardus ir/ar pavardes, tai įrašomi visi vardai ir pavardės;

9.9. gyventojo asmens kodas. Jeigu Pažyma išduodama nenuolatiniam Lietuvos gyventojui, įrašomas jo asmens kodas. Jeigu toks gyventojas neturi asmens kodo, tai įrašomi jo asmens tapatybę patvirtinančio dokumento pavadinimas, jo serija ir numeris;

9.10. savivaldybės kodas, kurią gyventojas mokestį išskaičiuojančiam asmeniui nurodė vadovaudamasis Lietuvos gyventojo gyvenamosios vietos savivaldybės pranešimo (nurodymo) mokestį išskaičiuojančiam asmeniui taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) viršininko 2003 m. gruodžio 19 d. įsakymu Nr. V-328 (Žin., 2003, Nr. 122-5557), nustatyta tvarka. Savivaldybių kodų sąrašas pateiktas Taisyklių 3 priede;

9.11. metai (mokestinis laikotarpis, už kurį Pažyma išduodama);

9.12. pajamų rūšies kodas. Pajamų rūšių kodų sąrašas pateiktas Taisyklių 2 priede. Jeigu tam pačiam gyventojui buvo išmokėtos kelių rūšių Išmokos, tai pildoma tiek eilučių, kiek rūšių Išmokų buvo išmokėta.

Tos pačios rūšies išmokėtos Išmokos, apmokestinamos tuo pačiu pajamų mokesčio tarifu, įrašomos viena eilute.

Tais atvejais, kai pateikiami duomenys apie Išmokas už turto pardavimą arba kitokį perleidimą nuosavybėn, ir gyventojas pardavė ar perleido nuosavybėn daugiau nei vieną daikto vienetą, tai pildoma tiek eilučių, kiek daikto vienetų gyventojas pardavė arba kitokiu būdu perleido nuosavybėn;

9.13. gyventojui išmokėtų Išmokų suma (litais ir centais), neatėmus NPD ir PNPD, išskaičiuoto pajamų mokesčio ir socialinio draudimo įmokų sumų. Išmokos už parduotą turtą įrašomos neatėmus pajamų mokesčio;

9.14. gyventojui taikyto NPD ir PNPD bendra suma (litais ir centais). Kai įrašomos Išmokos už parduotą turtą, tai NPD ir PNPD neįrašomi;

9.15. taikytas pajamų mokesčio tarifas (procentais). Jeigu Išmokos apmokestintos keliais pajamų mokesčio tarifais, tai Pažymoje šios Išmokos įrašomos atskirose eilutėse.

2006 metais, kai gyventojui mokestiniu laikotarpiu išmokėtos tos pačios rūšies Išmokos, kurioms taikyti skirtingi pajamų mokesčio tarifai, tai šios Išmokos turi būti įrašomos atskirose eilutėse, kiekvienoje iš jų nurodant atitinkamu tarifu apmokestinamas išmokėtas Išmokas, toms Išmokoms pritaikytą NPD ir PNPD dydžių dalį bei nuo jų išskaičiuotą ir sumokėtą pajamų mokestį.

Pavyzdžiui, įmonė darbuotojui 2006 m. sausio-birželio mėnesiais išmokėjo 4000 litų darbo užmokesčio, liepos-gruodžio mėnesiais – 6000 litų darbo užmokesčio, ir gruodžio mėnesį – 3000 litų už nekilnojamojo turto nuomą. Kadangi 2006 m. sausio-birželio mėnesiais pajamoms, susijusioms su darbo santykiais, taikomas 33 proc. pajamų mokesčio tarifas, o 2006 m. liepos–gruodžio mėnesiais – 27 proc. pajamų mokesčio tarifas, tai gyventojui 2006 m. sausio–birželio mėnesiais išmokėtas darbo užmokestis (4000 Lt), šiai išmokai taikyta metinio NPD ir PNPD dalies suma ir išskaičiuotas bei į biudžetą sumokėtas pajamų mokestis įrašomas vienoje eilutėje, o liepos-gruodžio mėnesiais išmokėtas darbo užmokestis (6000 Lt), šiai išmokai taikyta metinio NPD ir PNPD dalies suma ir išskaičiuotas bei į biudžetą sumokėtas pajamų mokestis – kitoje eilutėje. Už nekilnojamojo turto nuomą išmokėtos išmokos suma (3000 Lt) ir išskaičiuotas bei į biudžetą sumokėtas pajamų mokestis įrašomas atskiroje eilutėje;

9.16. išskaičiuota pajamų mokesčio suma (litais), tenkanti faktiškai išmokėtoms Išmokoms;

9.17. sumokėta į biudžetą pajamų mokesčio suma (litais);

9.18. mokestį išskaičiuojančio asmens savo lėšomis už gyventoją į biudžetą sumokėta pajamų mokesčio suma (litais), kai pajamų mokesčio sumą, priklausančią išskaičiuoti ir sumokėti į biudžetą nuo gyventojui išmokamų Išmokų, mokestį išskaičiuojantis asmuo sumoka iš savo lėšų.

10. Pažymoje įrašyti duomenys turi sutapti su duomenimis, įrašytais:

10.1. Mėnesinės pajamų mokesčio nuo A klasės pajamų deklaracijos (FR0572 forma) FR0572A arba FR0572U prieduose, patvirtintuose VMI prie FM viršininko 2004 m. sausio 15 d. įsakymu Nr. VA-7 (Žin., 2004, Nr. 14-449);

10.2. Metinės A klasės išmokų, nuo jų išskaičiuoto ir sumokėto pajamų mokesčio deklaracijos (FR0573 forma) FR0573A arba FR0573U prieduose, patvirtintuose VMI prie FM viršininko 2004 m. liepos 26 d. įsakymu Nr. VA-145 (Žin., 2004, Nr. 134-4889), jeigu Pažyma išduodama už laikotarpį, sutampantį su minėtos deklaracijos pateikimo laikotarpiu;

10.3. Pajamų mokesčio, išskaičiuoto iš A klasės pajamų, deklaracijos (FR0453 forma) FR0453A ir FR0453B prieduose, patvirtintuose VMI prie FM viršininko 2003 m. gruodžio 16 d. įsakymu Nr. V-323 (Žin., 2003, Nr. 119-5459), kai teikiama patikslinta minėta deklaracija ir gyventojui išduodama Pažyma.

III. PAŽYMOS IŠDAVIMAS

11. Mokestį išskaičiuojantis asmuo Pažymą išduoda gyventojo prašymu per 10 darbo dienų nuo prašymo pateikimo dienos.

12. Kai turtą parduoda ar kitokiu būdu perleidžia nuosavybėn keli bendrasavininkiai, tai turi būti išduodamos atskiros Pažymos. Kiekvieno bendrasavininkio Pažymoje įrašoma jam išmokėta Išmokos už parduotą turtą suma ir nuo šios išmokos išskaičiuota ir į biudžetą sumokėta pajamų mokesčio suma.

13. Pažymą pasirašo:

13.1. Lietuvos vieneto vadovas arba jo įgaliotas asmuo ir vyriausiasis buhalteris (buhalteris) arba apskaitos paslaugas teikiančios įmonės įgaliotas asmuo (jei tai yra numatyta įmonės ir apskaitos paslaugas teikiančios įmonės sutartyje) arba tik neribotos civilinės atsakomybės vieneto savininkas (jei jis pats tvarko apskaitą) – kai Išmokas gyventojams išmoka Lietuvos vienetas;

13.2. nuolatinis Lietuvos gyventojas – kai Išmokas išmoka nuolatinis Lietuvos gyventojas;

13.3. užsienio vieneto įgaliotas asmuo – kai Išmokas išmoka užsienio vienetas, vykdantis veiklą per nuolatinę buveinę Lietuvoje;

13.4. nenuolatinis Lietuvos gyventojas, vykdantis individualią veiklą per nuolatinę bazę Lietuvoje, ar jo įgaliotas asmuo – kai Išmokas išmoka nenuolatinis Lietuvos gyventojas, vykdantis individualią veiklą per nuolatinę bazę Lietuvoje.

14. Nustačius, kad Pažymoje įrašyti klaidingi duomenys, ją išdavęs mokestį išskaičiuojantis asmuo gyventojui išduoda naują Pažymą.

IV. BAIGIAMOSIOS NUOSTATOS

15. Šių Taisyklių turi laikytis mokestį išskaičiuojantys asmenys, išduodantys gyventojams Pažymas.

16. Mokestį išskaičiuojantis asmuo į Pažymą įrašęs neteisingus duomenis, atsako Lietuvos Respublikos teisės aktų nustatyta tvarka.

SUDERINTA

Lietuvos Respublikos finansų ministras

Zigmantas Balčytis

2005 m. gruodžio 21 d.

______________

Apskaičiuotų ir išmokėtų išmokų,

išskaičiuoto ir į biudžetą sumokėto pajamų

mokesčio pažymos pildymo ir išdavimo

taisyklių

1 priedas

(Apskaičiuotų ir išmokėtų išmokų, išskaičiuoto ir į biudžetą sumokėto pajamų mokesčio pažymos pavyzdys)

__

(mokestį išskaičiuojančio asmens pavadinimas arba vardas, pavardė)

__

(mokestį išskaičiuojančio asmens buveinės adresas, telefonas, elektroninio pašto adresas)

__

(mokestį išskaičiuojančio asmens identifikacinis numeris)

APSKAIČIUOTŲ IR IŠMOKĖTŲ IŠMOKŲ, IŠSKAIČIUOTO IR Į BIUDŽETĄ SUMOKĖTO PAJAMŲ MOKESČIO PAŽYMA

________________ ________________________

(pildymo data)	(registracijos numeris)

______________________________________________	____________________

(gyventojo vardas, pavardė, asmens kodas)	(savivaldybės kodas)

už ____________________ metus

(metai)

Eil. Nr.	Pajamų rūšies kodas*	Išmokėta išmokų suma** (Lt, ct)	Taikyto NPD ir PNPD suma (Lt, ct)	Pajamų mokesčio tarifas*** (proc.)	Išskaičiuota pajamų mokesčio suma (Lt)	Sumokėta į biudžetą pajamų mokesčio suma (Lt)	Mokestį išskaičiuojančio asmens savo lėšomis už gyventoją į biudžetą sumokėta pajamų mokesčio suma (Lt)
1	2	3	4	5	6	7	8

Vadovas (asmuo)

(parašas)	(vardas, pavardė)

Vyr. buhalteris

(buhalteris) ar

įgaliotas asmuo

(parašas)	(vardas, pavardė)

* Skirtingų pajamų rūšių išmokos įrašomos atskirose eilutėse.

** Įrašoma suma neatėmus NPD, PNPD, soc. draudimo įmokų, pajamų mokesčio.

*** Skirtingu tarifu apmokestinamos išmokos įrašomos atskirose eilutėse.

Išmokos, išmokamos už kelis to pačio daikto vienetus, įrašomos atskirose eilutėse.

Išmokos, išmokamos už laikotarpį iki 2002-12-31, įrašomos atskirose eilutėse.

______________

Apskaičiuotų ir išmokėtų išmokų,

išskaičiuoto ir į biudžetą sumokėto

pajamų mokesčio pažymos pildymo ir

išdavimo taisyklių

2 priedas

PAJAMŲ RŪŠIŲ KODAI

Gyventojo pajamų rūšies pavadinimas	Pajamų rūšies kodas
1. Su darbo santykiais arba jų esmę atitinkančiais santykiais susijusios pajamos:
Su darbo santykiais arba jų esmę atitinkančiais santykiais susijusios pajamos	01
Ligos, motinystės ir motinystės (tėvystės) pašalpos	03
2. Su darbo santykiais arba jų esmę atitinkančiais santykiais nesusijusios pajamos:
Nekilnojamojo daikto, privalomai registruotino kilnojamojo daikto pardavimo ar kitokio perleidimo nuosavybėn pajamos	11
Vertybinių popierių pardavimo ar kitokio perleidimo nuosavybėn pajamos	12
Kito turto, išskyrus pažymėto 11 ir 12 kodais, pardavimo ar kitokio perleidimo nuosavybėn pajamos išmokėtos 2006 metais	13
Kito turto, išskyrus pažymėto 11, 12, 14 ir 15 kodais, pardavimo ar kitokio perleidimo nuosavybėn pajamos išmokėtos 2007 ir vėlesniais metais	13
Nenukirsto miško, apvaliosios medienos pardavimo ar kitokio perleidimo nuosavybėn pajamos (išmokėtoms išmokoms 2007 ir vėlesniais metais)	14
Netauriųjų metalų laužo pardavimo ar kitokio perleidimo nuosavybėn pajamos (išmokėtoms išmokoms 2007 ir vėlesniais metais)	15
Privalomai registruotino kilnojamojo daikto pardavimo ar kitokio perleidimo nuosavybėn pajamos (išmokėtoms išmokoms 2008 ir vėlesniais metais)	16
Nekilnojamojo daikto pardavimo ar kitokio perleidimo nuosavybėn pajamos (išmokėtoms išmokoms 2008 ir vėlesniais metais)	17
Palūkanos už vertybinius popierius, indėlius, suteiktas paskolas ir kitos palūkanos	21
Nekilnojamojo daikto nuomos pajamos	23
Kito turto nuomos pajamos	24
Neribotos civilinės atsakomybės vieneto dalyvio pajamos iš paskirstyto pelno (nuo 2003-01-01 iki 2005-12-31)	25
Pajamos iš paskirstyto pelno (dividendai)	26
Neribotos civilinės atsakomybės vieneto dalyvio pajamos iš pelno po apmokestinimo (už 2006 ir vėlesnius metus)	27
Neribotos civilinės atsakomybės vieneto dalyvio pajamos ne iš pelno mokesčiu apmokestinto pelno (už 2006 ir vėlesnius metus)	28
Pajamos iš žemės ūkio veiklos, iš gamtos gėrybių pardavimo	30
Loterijų, azartinių lošimų laimėjimai (nuo 2003-01-01 iki 2005-12-31)	41
Azartinių lošimų laimėjimų pajamos (išmokėtoms išmokoms 2006 ir vėlesniais metais)	42
Loterijų laimėjimų pajamos (išmokėtoms išmokoms 2006 ir vėlesniais metais)	43
Tantjemos	44
Stipendijos	47
Pensijų išmokos (pensijos, pensijų anuitetai)	48
Sporto veiklos ir atlikėjų pajamos (nesusijusios su darbo santykiais ir ne iš individualios veiklos)	50
Kūrybos pajamos (autoriniai atlyginimai), honorarai (išskyrus gautas vykdant šios rūšies individualią veiklą) – nuo 2003-01-01 iki 2005-12-31	60
Autoriniai atlyginimai (išmokėtoms išmokoms 2006 ir vėlesniais metais)	61
Honorarai (išmokėtoms išmokoms 2006 ir vėlesniais metais)	62
Kitos su darbo santykiais nesusijusios ir ne individualios veiklos pajamos	70
Grąžinamos pensijų įmokos	71
Grąžinamos gyvybės draudimo įmokos	72
Individualios veiklos pajamos	90
Ūkininko ir jo partnerių pajamos iš ūkininko ūkyje vykdomos veiklos	91

_________________

Priedo pakeitimai:

Nr. VA-87, 2006-12-01, Žin., 2006, Nr. 135-5129 (2006-12-12), i. k. 1062055ISAK000VA-87

Nr. VA-79, 2008-12-31, Žin., 2009, Nr. 5-144 (2009-01-15), i. k. 1082055ISAK000VA-79

Apskaičiuotų ir išmokėtų išmokų, išskaičiuoto

ir į biudžetą sumokėto pajamų mokesčio

pažymos pildymo ir išdavimo taisyklių

3 priedas

SAVIVALDYBIŲ KODAI

Savivaldybė	Kodas
Akmenės r. sav.	32
Alytaus m. sav.	11
Alytaus r. sav.	33
Anykščių r. sav.	34
Birštono sav.	12
Biržų r. sav.	36
Druskininkų sav.	15
Elektrėnų sav.	42
Ignalinos r. sav.	45
Jonavos r. sav.	46
Joniškio r. sav.	47
Jurbarko r. sav.	94
Kaišiadorių r. sav.	49
Kalvarijos sav.	48
Kauno m. sav.	19
Kauno r. sav.	52
Kazlų Rūdos sav.	58
Kėdainių r. sav.	53
Kelmės r. sav.	54
Klaipėdos m. sav.	21
Klaipėdos r. sav.	55
Kretingos r. sav.	56
Kupiškio r. sav.	57
Lazdijų r. sav.	59
Marijampolės sav.	18
Mažeikių r. sav.	61
Molėtų r. sav.	62
Neringos sav.	23
Pagėgių sav.	63
Pakruojo r. sav.	65
Palangos m. sav.	25
Panevėžio m. sav.	27
Panevėžio r. sav.	66
Pasvalio r. sav.	61
Plungės r. sav.	68
Prienų r. sav.	69
Radviliškio r. sav.	71
Raseinių r. sav.	72
Rietavo sav.	74
Rokiškio r. sav.	73
Skuodo r. sav.	75
Sakių r. sav.	84
Šalčininkų r. sav.	85
Šiaulių m. sav.	29
Šiaulių r. sav.	91
Šilalės r. sav.	87
Šilutės r. sav.	88
Širvintų r. sav.	89
Švenčionių r. sav.	86
Tauragės r. sav.	77
Telšių r. sav.	78
Trakų r. sav.	79
Ukmergės r. sav.	81
Utenos r. sav.	82
Varėnos r. sav.	38
Vilkaviškio r. sav.	39
Vilniaus m. sav.	13
Vilniaus r. sav.	41
Visagino sav.	30
Zarasų r. sav.	43

______________

Pakeitimai:

1.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-87, 2006-12-01, Žin., 2006, Nr. 135-5129 (2006-12-12), i. k. 1062055ISAK000VA-87

Dėl Valstybinės mokesčių inspekcijos prie Lietuvos Respublikos finansų ministerijos viršininko 2005 m. gruodžio 21 d. įsakymo Nr. VA-90 "Dėl Apskaičiuotų ir išmokėtų išmokų, išskaičiuoto ir į biudžetą sumokėto pajamų mokesčio pažymos pildymo ir išdavimo taisyklių patvirtinimo" pakeitimo

2.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-79, 2008-12-31, Žin., 2009, Nr. 5-144 (2009-01-15), i. k. 1082055ISAK000VA-79

Dėl Valstybinės mokesčių inspekcijos prie Lietuvos Respublikos finansų ministerijos viršininko 2005 m. gruodžio 21 d. įsakymo Nr. VA-90 "Dėl Apskaičiuotų ir išmokėtų išmokų, išskaičiuoto ir į biudžetą sumokėto pajamų mokesčio pažymos pildymo ir išdavimo taisyklių patvirtinimo" pakeitimo